《哭荆奴》
宋代·廖刚

平生惟一女，宝惜岂珠玉。夫妻递襁抱，犊软舐未足。

上天胡忍递，谴罚不容赎。沉痾遽汝萦，微息竟莫续。

痛哉伤我神，恍若失飞鹄。追惟百牵肠，展转损心曲。

忆昨将汝归，万里自荆蜀。篮舆共先后，百步能我瞩。

汝母惜可知，拥坐甘蹐局。长途亦云劳，不觉度炎酷。

今后当远行，□门述蹢躅。相看怀抱空，将领但妾仆。

心折疑巳碎，泪甚冲风烛。念汝生少啼，起卧洁絣褥。

谓当非凡孩，岂料两岁促。意余积不厘，汝故弗为属。

长江漂玉尘，兹事未免俗。遗踪仅何有，肠断发毬绿。

情知东门达，敢取西河辱。要识父母心，吾诗尚堪录。

作者简介：廖刚（1070-1143）,字用中，号高峰居士，北宋顺昌谟武人。少时从学理学家杨时，成就了廖刚“道南高弟，绍兴名臣”的美名。廖刚一生亲历两朝荣辱兴衰，历任刑部侍郎、御史中丞、工部尚书。他持身立朝，忧国爱民，对外力主抗敌御侮、对内全力慰抚百姓；他刚正不阿，忠直抗言，令蔡京、秦桧等奸邪沮气。廖刚的精神和品格名重于天下，名扬于千古，为世代所赞颂。